钦定古今图书集成/历象汇编/乾象典/第070卷 > 坤舆图说 > 《白云无心赋》阙名
## 钦定古今图书集成/历象汇编/乾象典/第070卷 > 坤舆图说 > 《白云无心赋》阙名

“触石起于肤寸，散远天以逶迤，既轮囷而合道，澹摇
曳以无为，缀广莫以霜净，凝太虚以缨垂。出处靡𢘆，
同至人之无著；卷舒罔究，类君子之不羁。翘玉叶以
缭绕，耀金柯而陆离。其兆无质，其形罕一，匪润础以
上升，或从龙而迥出。入房呈贶，偶作瑞于殷王；登封
效祥，谅无情于汉室。影遥连于远水，光俯接于平川，
几徘徊以暂散，倏迤逦而相连。分至必书，验其物而
有则；荆棘不别，表兹性之无偏。势出塞以缤纷，色莹
空以氤氲。被漫漫之精气，成英英之白云。抱翠石以
流彩，入清池而写文。或假势于重岭，或隔阂于孤山。
挺奇峰于天末，亘横阵于岩间。顺细雨以低举，随轻
风而往还。哂鱼鳞之覆地，轻鹏翼以”垂天。诚莫察其
所感，亦安知其所然。五色竞彰，我则匪黄匪黑；五方
皆遍，我则何后何先。至矣哉！信洁白之无心，实敷华
之不实。云之容兮，或明或暗；云之体兮乍徐乍疾。唐
尧沈璧而受釐，轩后纪官而修吉。异哉近远相追，纡
馀葳蕤。出苍梧以漠漠，入帝乡以迟迟。愧作《凌云》之
赋，思歌《出谷》之诗。傥贤良以见举，庶微才以应之。